
Riigihanke „ Narva linnale sobivate ruumide rentimine hooldekodu vajadusteks” eduka pakkuja ja rendilepingu kinnitamine.

1. Asjaolud ja menetluse käik.

19.06.2008 võttis Linnavolikogu vastu otsuse nr 230 „Linnavalitsusele riigihanke korraldamise ülesande andmine Narva linnale sobivate ruumide rentimiseks hooldekodu vajadusteks ning Linnavalitsuse kohustamine esitada ettepanekud hooldekodu haldamise võimalustest”. Hange viidi läbi Narva Linna Sotsiaalabiameti vahendusel Narva Linnavalitsuse korralduste 21.01.2009 nr 80-k ja 02.02.2009 nr 88-k alusel. Hankele laekunud pakkumusi hindas ja võrdles Linnavalitsuse konkursikomisjon. Narva Linnavalitsuse 29.04.2009a  korraldusega nr 485-k  tunnistati pakkuja Castnix Invest OÜ (registrikood 11444148) kvalifitseerimistingimustele vastavaks ja tema poolt esitatud pakkumus vastavaks hankedokumentides esitatud tingimustele. Narva Linnavalitsus teeb ettepaneku tunnistada edukaks pakkujaks Castnix Invest OÜ ning kinnitada temaga sõlmitav Narva linna hooldekodu ruumide rendileping.
2. Õiguslikud alused.

Kohaliku omavalitsuse korralduse seaduse § 22 lõike 2 alusel seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele. Riigihangete seaduse § 14 lõike 1 punkti 6 alusel võib hankija rakendada kinnisasja või sellega seotud õiguste rentimiseks erandkorda. 

3. Otsus.
3.1 Kinnitada hanke „Narva linnale sobivate ruumide rentimine hooldekodu vajadusteks” edukaks pakkumuseks Castnix Invest OÜ (registrikood 11444148) poolt esitatud pakkumus.

3.2 Kinnitada Narva linna hooldekodu ruumide rendileping.

3.3 Kohustada Linnavalitsust sõlmima Castnix Invest OÜ-ga Narva linna hooldekodu ruumide rendileping.

4. Rakendussätted

4.1
Otsus jõustub seadusega ettenähtud korras.

4.2
Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

